CELEX: 32019D0309
Language: ro
Date: 2019-02-18 00:00:00
Title: Decizia de punere în aplicare (UE) 2019/309 a Consiliului din 18 februarie 2019 de autorizare a Lituaniei să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată

22.2.2019   
               
               
                  RO
               
               
                  Jurnalul Oficial al Uniunii Europene
               
               
                  L 51/17
               
            
         DECIZIA DE PUNERE ÎN APLICARE (UE) 2019/309 A CONSILIULUI
         din 18 februarie 2019
         de autorizare a Lituaniei să introducă o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     Articolul 193 din Directiva 2006/112/CE prevede că persoana impozabilă care efectuează o livrare de bunuri sau o prestare de servicii are în general obligația de a plăti taxa pe valoarea adăugată (TVA) către autoritățile fiscale.
                  
               
                     (2)
                  
                  
                     Prin scrisoarea înregistrată de Comisie la data de 16 octombrie 2018, Lituania a solicitat autorizarea de a introduce o măsură specială de derogare de la articolul 193 din Directiva 2006/112/CE în vederea aplicării mecanismului de taxare inversă pentru livrările de unități de hard disk (denumită în continuare „măsura specială”).
                  
               
                     (3)
                  
                  
                     În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre cu privire la cererea Lituaniei, prin scrisorile din data de 19 noiembrie 2018. Prin scrisoarea din 20 noiembrie 2018, Comisia a notificat Lituaniei că deține toate informațiile necesare pentru a analiza cererea.
                  
               
                     (4)
                  
                  
                     Lituania a descoperit fraude cu firme fantomă în comerțul intracomunitar în ceea ce privește livrările de bunuri electronice, cum ar fi laptopuri, telefoane mobile, tablete și unități de hard disk. Amploarea și domeniul de aplicare a acestei practici au un impact direct și foarte negativ asupra bugetului de stat.
                  
               
                     (5)
                  
                  
                     Lituania a întreprins o serie de măsuri pentru a aborda și a preveni acest tip de fraudă în materie de TVA. Potrivit Lituaniei, măsurile respective nu sunt suficiente pentru a preveni frauda în materie de TVA în cazul furnizării de produse electronice.
                  
               
                     (6)
                  
                  
                     Lituania intenționează să introducă mecanismul de taxare inversă pentru produsele electronice în temeiul articolului 199a din Directiva 2006/112/CE. Cu toate acestea, unitățile de hard disk nu intră în domeniul de aplicare al articolului respectiv.
                  
               
                     (7)
                  
                  
                     Pentru a prevedea o formă mai cuprinzătoare a mecanismului de taxare inversă care s-ar aplica nu numai produselor electronice, astfel cum este prevăzut deja la articolul 199a din Directiva 2006/112/CE, ci și unităților de hard disk, Lituania solicită să fie autorizată să introducă măsura specială.
                  
               
                     (8)
                  
                  
                     Având în vedere potențialul impact pozitiv al măsurii speciale în combaterea fraudei în materie de TVA descoperite de Lituania, ar trebui acordată o derogare pentru o perioadă limitată, de la 1 martie 2019 până la 28 februarie 2022.
                  
               
                     (9)
                  
                  
                     În general, derogările se autorizează pe o perioadă limitată, pentru a se putea evalua dacă măsurile speciale sunt adecvate și eficace. Derogările acordă statelor membre timpul necesar pentru a introduce alte măsuri convenționale pentru combaterea problemei specifice până la expirarea măsurilor speciale, ceea ce ar face ca o prelungire a derogării să fie inutilă. Derogările care permit utilizarea mecanismului de taxare inversă sunt acordate numai în mod excepțional pentru anumite domenii în care se observă fraude și constituie un mijloc de ultimă instanță. Prin urmare, Lituania ar trebui să pună în aplicare alte măsuri convenționale pentru combaterea și prevenirea fraudei în materie de TVA în ceea ce privește comerțul cu unități de hard disk până la expirarea măsurii speciale și, în consecință, nu ar trebui să mai fie necesară derogarea de la articolul 193 din Directiva 2006/112/CE în ceea ce privește astfel de livrări.
                  
               
                     (10)
                  
                  
                     Măsura specială nu va avea niciun impact negativ asupra resurselor proprii ale Uniunii provenite din TVA,
                  
               ADOPTĂ PREZENTA DECIZIE:
         
            Articolul 1
            Prin derogare de la articolul 193 din Directiva 2006/112/CE, Lituania este autorizată să desemneze destinatarul drept persoana obligată la plata TVA în cazul livrărilor de unități de hard disk.
         
         
            Articolul 2
            Prezenta decizie produce efecte de la data notificării acesteia.
            Se aplică de la 1 martie 2019 și expiră la 28 februarie 2022.
         
         
            Articolul 3
            Prezenta decizie se adresează Republicii Lituania.
         
         
            Adoptată la Bruxelles, 18 februarie 2019.
            
               
                  Pentru Consiliu
               
               
                  Președintele
               
               N. BĂDĂLĂU
            
         
         
            (1)  JO L 347, 11.12.2006, p. 1.